CELEX: 32019R0827
Language: lv
Date: 2019-03-13 00:00:00
Title: Komisijas Deleģētā regula (ES) 2019/827 (2019. gada 13. marts) par kritērijiem, kas profesionālajiem operatoriem jāizpilda, lai atbilstu Eiropas Parlamenta un Padomes Regulas (ES) 2016/2031 89. panta 1. punkta a) apakšpunktā paredzētajiem nosacījumiem, un par procedūrām, ar kurām nodrošina šo kritēriju izpildi

23.5.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 137/10
               
            
         KOMISIJAS DELEĢĒTĀ REGULA (ES) 2019/827
         (2019. gada 13. marts)
         par kritērijiem, kas profesionālajiem operatoriem jāizpilda, lai atbilstu Eiropas Parlamenta un Padomes Regulas (ES) 2016/2031 89. panta 1. punkta a) apakšpunktā paredzētajiem nosacījumiem, un par procedūrām, ar kurām nodrošina šo kritēriju izpildi
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 26. oktobra Regulu (ES) 2016/2031 par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (1), un jo īpaši tās 89. panta 2. punktu,
         tā kā:
         
                     (1)
                  
                  
                     Regulā (ES) 2016/2031 noteikts, ka augu pase būtu jāizsniedz konkrētu augu, augu produktu un citu objektu pārvietošanai Savienības teritorijā un ievešanai vai pārvietošanai aizsargājamā zonā.
                  
               
                     (2)
                  
                  
                     Lai nodrošinātu, ka augu pasēs iekļautā informācija, kā arī nepieciešamās pārbaudes augu pasu izsniegšanai balstās uz pareizu zinātnisku un tehnisku ekspertīzi, tās drīkst izsniegt tikai pilnvaroti operatori kompetento iestāžu uzraudzībā.
                  
               
                     (3)
                  
                  
                     Būtu jānosaka konkrēti kritēriji, kuri nodrošinātu, ka profesionālajiem operatoriem ir nepieciešamās zināšanas par noteikumiem, kas attiecas uz kaitīgajiem organismiem, kuri varētu ietekmēt konkrētus augus, augu produktus un citus objektus, un par pasākumiem šādu kaitīgo organismu klātbūtnes un izplatīšanās novēršanai.
                  
               
                     (4)
                  
                  
                     Lai nodrošinātu, ka visi pilnvarotie operatori ir informēti par augu pasu izsniegšanai vajadzīgo informāciju, būs vajadzīga procedūra, kas nodrošinātu visu Regulas (ES) 2016/2031 89. panta 2. punktā minēto kritēriju izpildi. Tādēļ kompetentajām iestādēm būtu jādara pieejami tehniski norādījumi, kas satur informāciju par kaitīgo organismu un attiecīgo vektoru bioloģiju, un par attiecīgajiem augu, augu produktu un citu objektu, kas ir šo kaitīgo organismu saimniekaugi, bioloģijas aspektiem, par pārbaužu veikšanu, par pasākumiem attiecīgo kaitīgo organismu klātbūtnes un izplatīšanās novēršanai un par plāna izveidi.
                  
               
                     (5)
                  
                  
                     Lai kompetentās iestādes un profesionālie operatori varētu savlaicīgi sagatavoties minēto noteikumu īstenošanai, šī regula būtu jāpiemēro no 2020. gada 14. decembra,
                  
               IR PIEŅĒMUSI ŠO REGULU.
         
            1. pants
            Kritēriji, kas jāievēro profesionālajiem operatoriem, kuriem ir atļauja izsniegt augu pases
            Profesionālie operatori, kuriem ir tiesības saņemt atļauju saistībā ar augu pasu izsniegšanu, atbilst šādiem kritērijiem:
            
                        a)
                     
                     
                        tie ir kompetentajai iestādei pierādījuši nepieciešamās zināšanas par piemērojamajiem noteikumiem saistībā ar pārbaudēm, kas saskaņā ar Regulas (ES) 2016/2031 87. pantu veiktas attiecībā uz Savienības karantīnas organismiem, kaitīgajiem organismiem, kuriem piemēro pasākumus, kas pieņemti saskaņā ar Regulas (ES) 2016/2031 30. panta 1. punktu, aizsargājamās zonas karantīnas organismiem un Savienībā reglamentētiem nekarantīnas organismiem, kas varētu ietekmēt augus, augu produktus un citus attiecīgos objektus;
                     
                  
                        b)
                     
                     
                        tie ir kompetentajai iestādei pierādījuši nepieciešamās zināšanas par paraugpraksi, pasākumiem un citām darbībām, kas vajadzīgas, lai novērstu a) punktā minēto kaitīgo organismu klātbūtni un izplatīšanos;
                     
                  
                        c)
                     
                     
                        tiem ir iedarbīgs plāns, kas jāievēro gadījumā, ja konstatē kādu no a) apakšpunktā minētajiem kaitīgajiem organismiem, kuri ietekmē vai varētu ietekmēt augus, augu produktus vai citus objektus, vai ja pastāv aizdomas par šādu organismu sastopamību;
                     
                  
                        d)
                     
                     
                        tie ir kompetentajai iestādei pierādījuši, ka tiem ir nepieciešamās zināšanas un kompetence, lai varētu veikt augu, augu produktu vai citu objektu nepieciešamās pārbaudes attiecībā uz attiecīgajiem kaitīgajiem organismiem un veikt b) punktā minētos pasākumus;
                     
                  
                        e)
                     
                     
                        tie ir kompetentajai iestādei pierādījuši, ka tiem ir nepieciešamās iekārtas un kompleksi vai arī ir piekļuve šādām iekārtām un kompleksiem, lai varētu veikt augu, augu produktu vai citu objektu nepieciešamās pārbaudes, un tiem ir arī vajadzīgās spējas veikt b) punktā minētos pasākumus;
                     
                  
                        f)
                     
                     
                        tie ir iecēluši kontaktpersonu, kas atbild par saziņu ar kompetento iestādi attiecībā uz šīs regulas noteikumiem, un ir paziņojuši kompetentajai iestādei šīs personas kontaktinformāciju.
                     
                  
         
            2. pants
            Procedūras, kas nodrošina kritēriju izpildi profesionālajiem operatoriem
            
               1.   Kompetentā iestāde nodrošina, ka profesionālajiem operatoriem ir piekļuve tehniskajiem norādījumiem par kritērijiem, kas jāizpilda pārbaudēs attiecībā uz augu pasu izsniegšanu.
               Šādiem tehniskajiem norādījumiem var piekļūt katras kompetentās iestādes oficiālajā tīmekļvietnē, un tajā ir visi tālāk norādītie elementi:
               
                           a)
                        
                        
                           informācija par kaitīgo organismu un attiecīgo vektoru bioloģiju, un par attiecīgajiem saimniekaugu bioloģijas aspektiem;
                        
                     
                           b)
                        
                        
                           informācija par šo kaitīgo organismu klātbūtnes pazīmēm un augu, augu produktu vai citu objektu invadēšanās simptomiem, ko rada attiecīgie kaitīgie organismi, vizuālo pārbaužu veikšanas kārtību, kā arī paraugu ņemšanu un testēšanu;
                        
                     
                           c)
                        
                        
                           informācija par paraugpraksi, pasākumiem un citām darbībām, kas jāveic, lai novērstu 1. panta a) punktā minēto kaitīgo organismu klātbūtni un izplatīšanos;
                        
                     
                           d)
                        
                        
                           informācija par 1. panta c) punktā minētā plāna izveidi un saturu.
                        
                     
            
               2.   Kompetentās iestādes veic visus attiecīgos pasākumus, lai pārliecinātos, ka profesionālie operatori atbilst visiem 1. punktā noteiktajiem kritērijiem.
            
         
         
            3. pants
            Stāšanās spēkā un piemērošanas diena
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            Šo regulu piemēro no 2020. gada 14. decembra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 13. martā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 317, 23.11.2016., 4. lpp.